मैंने मुंबई के जेबी पेटिट स्कूल फाॅर गल्र्स से अपनी प्रारंभिक शिक्षा प्राप्त की और वहां की प्रधानाचार्या बहुत प्रगतिशील विचारों वाली महिला थीं। वह मानती थीं कि महिलाओं के लिये कुछ भी नामुमकिन नहीं हैं और वे बाहर निकलकर हर काम को कर सकती हैं। और उनकी यह सोच तब थी जब वे उम्र के 6 दशक पार कर चुकी थीं। आप इसी से अंदाजा लगा सकते हैं कि कैसे उन्होंने लड़कियों की एक पूरी पीढ़ी को प्रेरित किया होगा। इसके अलावा उन्होंने मुझे यह भी समझाया कि सिर्फ रटना ही काफी नहीं है और यही वजह है कि मैं हमेशा से ही जिज्ञासु होने के अलावा किसी भी विषय की गहराई से जानकारी पाने में विश्वास करती हूँ। उनके अलावा मेरे दूसरे गुरू पर्ल पद्मसी हैं। मैंने थियेटर की दुनिया के जाने-माने नाम पर्ल द्वारा निर्देशित एक नाटक में प्रोडक्शन मैनेजर के रूप में काम करके अपने करियर की शुरुआत की थी। पर्ल ने मुझे एक बेहद शर्मीले व्यक्तित्व वाली लड़की से एक अत्यंत विश्वस्त लड़की के रूप में तब्दील कर दिया।